Spoedvraat in sy nagklere vasgetrekŉ Man in sy nagklere is een van drie spoedvrate wat die naweek in Benoni hegtenis geneem is. Hoofsupt. Wildfred Kgasago, woordvoerder van die Ekurhuleni-metropolisie, sê die man in sy nagklere is Saterdag in ŉ swart Mercedes Benz in hegtenis geneem nadat hy teen 142km/h in ŉ 80km/h-sone gery het. “Hoewel hy sy nagklere aangehad het, het hy aangevoer dat hy gejaag het om sy kollegas te gaan optel aangesien hulle laat was vir werk.” ŉ 38-jarige man in ŉ rooi Mercedes Benz is teen 134km/h vasgetrek in ŉ 80km/h-sone terwyl ŉ 44-jarige motorfietsryer teen 136km/h op dieselfde pad vasgetrek is. Die drie mans is in hegtenis geneem en is op borgtog van R1 000 elk vrygelaat. Hulle sal na verwagting Maandag in die Benoni-landdroshof verskyn.